Në SHBA, veteranët gëzojnë respekt të veçantë
Një memorial, i cili u hap në vitin 2004 në Uashington nderon shërbimin dhe sakrificat e 16 milionë veteranëve amerikanë
Aeroplani me më shumë se 100 veteranë të Luftës së Dytë botërore mbërriti në orar në Uashington. Një ceremoni nderimi i priti këta veteranë që gëzojnë respekt të veçantë për shërbimin dhe sakrificat e tyre gjatë Luftës së Dytë Botërore. Për këta veteranë të luftës nga Karolina e Veriut admirimi dhe mirënjohja ishte shumë e madhe. Këta veteranë erdhën në kryeqytetin amerikan si të ftuar të organizatës jo-qeveritare, Rotary International. Destinacioni i tyre i fundit ishte Memoriali i Luftës së Dytë Botërore. Memoriali, i cili u hap në vitin 2004 në lulishten kombëtare, nderon shërbimin dhe sakrificat e 16 milionë amerikanëve, që shërbyen, luftuan dhe humbën jetën gjatë asaj lufte. Këta burra që panë me sy luftën, nuk e kishin parë memorialin e ngritur për nder të tyre. Ata u pritën nga ish-senatori amerikan dhe ish kandidati presidencial, Bob Dole, i cili u plagos dhe u dekorua tre herë për heroizmin e tij gjatë operacioneve të forcave aleate për të çliruar Italinë. Të rrethuar nga bukuria e shatërvanëve dhe pllakat përkujtimore, disa prej veteranëve reflektojnë e kujtojnë. Të tjerë bënin fotografi dhe u trogonin histori lufte të rinjve. Mes pjesëmarrësve ishte senatori amerikan Richard Burr dhe babai i tij, David nga Karolina e Veriut. 88 vjeçari Earl Hucks dhe 90 vjeçari Brantley ishin mes 5 vëllezërve, që shërbyen gjatë Luftës së Dytë Botërore. Për shumë prej këtyre veteranëve, të cilët janë në të 80-tat dhe 90-tat, kjo mund të jetë vizita e tyre e fundit në kryeqytetin Uashington. Por ata thonë se kujtimet që do të marrin me vete nga kjo vizitë do t’i ruajnë gjatë gjithë jetës së tyre. //ii